Vyf in hof oor komplot om boer glo te vermoorArgieffoto: Johni Edwards Vyf verdagtes wat in die Bethal-omgewing naby Secunda in hegtenis geneem is nadat hulle glo beplan het om ŉ plaaslike boer wat hulle sy grond belet het te vermoor, verskyn Vrydag in die Bethal-landdroshof. Maroela Media het vroeër berig die verdagtes is Donderdag in die vroeë oggendure by hul onderskeie wonings in hegtenis geneem ná ŉ gesamentlike poging deur die Valke, die Secunda-polisie se georganiseerde misdaadeenheid, Saneb, CIG Secunda en ander betrokkenes. Kapt. Dineo Lucy Sekgotodi, woordvoerder van die Valke in Mpumalanga, het aan Maroela Media gesê die vyf verdagtes, tussen 33 en 48 jaar oud, is in hegtenis geneem op aanklag van sameswering tot moord. “Die verdagtes het na bewering op ŉ wit boer se plaas gewoon. Die boer het hulle later versoek om van sy grond af te trek en die verdagtes het geweier. ŉ Hofbevel is later teen hulle uitgereik.” Volgens Sekgotodi het die groep glo in 2016 beplan om die boer te vermoor. Die boer het hiervan te hore gekom en ŉ saak by die polisie aanhangig gemaak. Die mans is ná verdere ondersoek in hegtenis geneem. Tydens die inhegtenisnemings is ŉ ongelisensieerde vuurwapen, waarvan die reeksnommer afgevyl is, in die 33-jarige man se besit gevind. “Daar word vermoed dat dit die wapen is waarmee die groep beplan het om die boer te vermoor,” het sy gesê.